ગણિત, ઈતિહાસ, શરીરવિજ્ઞાન, ભૂગોળ, વાણિજ્ય, જીવશાસ્ત્ર, અવકાશવિજ્ઞાન, કળા, સંગીત, કોમ્પ્યુટર વિજ્ઞાન જેવા અનેક વિષયો પર તદ્દન નિઃશુલ્ક ઉપલબ્ધ શિક્ષણ ખાન અકાદમીની વિશેષતા છે. મહીને એક કરોડથી વધુ વિદ્યાર્થીઓ તેનો ઉપયોગ કરે છે અને અહીં પ્રસ્તુત વિડીયો લગભગ ૪૭ કરોડથી વધુ વખત જોવાઈ ગયા છે. ભારતીય માતા અને બાંગ્લાદેશી પિતાના પુત્ર એવા સલમાન ખાન અત્યારે અમેરિકાના ન્યૂ ઓર્લિઅન્સમાં રહે છે. તેમના પિતરાઈને ૨૦૦૪માં યાહૂના ડૂડલ નોટપેડ દ્વારા તેઓ અભ્યાસમાં મદદ કરતા, આ જ પ્રકારની મદદ અન્યોને પણ કરવાના વિચારરૂપે તેમણે યૂટ્યૂબ પર વિડીઓ મૂકવાનું શરૂ કર્યું. વિદ્યાર્થીઓની પ્રસંશા અને એ વિડીઓની સફળતાને જોતા સલમાને તેમની નોકરી છોડીને પૂર્ણસમય આ જ કામ માટે ફાળવ્યો. અત્યારે ખાન અકાદમીને અનેક અમેરીકન વ્યવસાયિક માંધાતાઓ દ્વારા ફંડ મળે છે, ઓનલાઈન અભ્યાસ માટેના નિઃશુલ્ક પરંતુ અસરકારક અને ઉપયોગી સ્ત્રોતમાં ખાન અકાદમી અવ્વલ છે. ૨૦૧૪ સુધીમાં તેમની વેબસાઈટ લગભગ ૨૦થી વધુ ભાષાઓમાં ઉપલબ્ધ છે જે તેની ખ્યાતી અને ઉપયોગીતા સૂચવે છે. ગૂગલ અથવા ફેસબુકના ખાતાઓ વડે અહીં લોગિન કરી શકાય છે, એ દ્વારા વિદ્યાર્થીઓ, વાલીઓ અને શિક્ષકો અભ્યાસની અસરકારકતા જાણી શકે છે. ખાન અકાદમીનું આ ઓનલાઈન શિક્ષણ મોડેલ ગૂગલ, માઈક્રોસોફ્ટ, ઑરેકલ જેવી કંપનીઓ ઉપરાંત અમેરિકન સરકાર દ્વારા પણ વખણાયું છે. શિક્ષણના ક્ષેત્રમાં કંઈક અલગ કરવાનો સલમાન ખાનનો આ પ્રયાસ પ્રસંશનીય પૂરવાર થયો છે અને એ રીતે અનેક વિદ્યાર્થીઓ માટે આ સલમાન ખાન પણ હીરો સાબિત થયા છે.